白砂驛作
作者：孔武仲
朝代：宋

paragraphs: 浮雲紛紛鏁太清，驟雨肅肅飛中庭。
冰虀脫粟冷徹骨，欲語寂然誰和譍。
辭家十日心甚壯，今日始覺愁腸幷。
僕夫聚首亦不樂，泥深灘密尤難行。
長途何意此艱險，彼蒼其誰司晦明。
閉門篝燈夜未久，試遶前楹望星斗。
頑陰稍避避青冥，白月飛光臨户牖。
推移變態俄頃間，坐使慘寂成歡顔。
群奴喧喧亦相語，明日快馬臨關山。
陰亦不可知，晴亦不可必。
爾曹穩眠莫匆匆，清明更待東方白。